Northug lekte seg til seier: – Dette er bare trening
– Jeg ble litt provosert over egen teknikk, og vet jeg kan gå mye fortere, sier Petter Northug . Han ristet på hodet underveis i løpet. Det var altså ikke over manglende konkurranse. Eller antydning av det legendariske sitatet «barneskirenn» da han avgjorde gullkampen på stafetten i Sapporo-VM for ni år siden. Dermed vant Northug for andre gang under årets Blinkfestival. Onsdag vant han seksmilsløpet fra Ålgård til Sandnes. Under Lysebotn Opp på torsdag ble det naturligvis litt tyngre, men i dag var han tilbake på både rulleski – og vinnersporet. – 60 km fra onsdag sitter fortsatt i kroppen. Men dette er trening, og fokus på mengde og kvalitet. Den økta på 60 km bygger solid grunnmur med tanke på ei knalltøff femmil til vinteren, sier Northug. Han takket publikum for støttet, og bak stadion fikk han en god klem av mamma May Northug, som passet på en bunt med skistaver og treningsklær. Selv om han fikk konkurranse helt inn til målstreken var det aldri tvil. Northug er i slag denne sommeren og vant enkelt. Det blir ikke mindre imponerende når Northug, sammen med broren, tok en treningsøkt på to timer før kveldens konkurranse. Til sin egen hjemmeside forklarer han treningsiveren med at det ikke er «så mye å finne på i Sandnes». Han kan også koste på seg et ekstra glis. 30-åringen vant de to innlagte spurtene og den aller siste over målstreken. Dermed fyker det 30.000 kroner rett inn på kontoen hans fra arrangøren. Les også: Northug om Sundby-dommen: – Kom som et sjokkNorthug fortalte VG i går at han formmessig føler seg som før supersesongene i 2010 og 2011. De to mesterskapene endte med formidabel suksess. Han mener treningsgrunnlaget er det samme, i tillegg er han fornøyd med antallet dager i høyden – som har vært en viktig suksessfaktor tidligere. I fjor var det annerledes. 50 dager var skrotet i treningsdagboken fordi kroppen ikke responderte på trening. Et halvt år før VM i Lahti virker han råsterk. Blinkfestivalen, 15 km fellesstart 1. Petter Northug, Norge 31.10,3 2. Francesco De Fabiani, Italia 31.11,1 3. Pål Golberg, Norge 31.11,2 4. Eirik Brandsdal, Norge 31.11,5 5. Federico Pellegrino, Italia 31.11,9 6. Jovian Hediger, Sveits 31.12,0 7. Alexander Legov, Russland 31.12,2
Petter Northug (30) varmet opp til dagens 15 kilometer med en totimers treningsøkt. Så vant han tre spurtpriser, 30.000 kroner og naturligvis hele konkurransen.